เกินคาด! XO โชว์กำไร Q2 ทะยาน 155 ลบ. เตรียมส่งออกซอสกัญชง Q3 นี้
XO กำไร Q2 พุ่งแรง 68% แตะ 155 ลบ. รายได้ 456 ลบ. โตเกือบ 35% หนุนครึ่งปีแรกโกยกําไรสุทธิกว่า 259 ลบ. พุ่งขึ้น 86% จากความสำเร็จในการขยายตลาด แถมเตรียมส่งออกซอสกัญชงก.ย.นี้ มั่นใจปีนี้ผลงานนิวไฮตามแผน และเตรียมขยายไลน์การผลิตเพิ่ม 1 ไลน์ เพื่อรองรับตลาดซอสขยายตัวต่อเนื่องในปี 65
13 ส.ค. 2564

นายจิตติพร จันทรัช กรรมการผู้จัดการ บริษัท เอ็กโซติค ฟู้ด จำกัด (มหาชน) หรือ XO ผู้ผลิตและจำหน่ายผลิตภัณฑ์ซอสปรุงรส น้ำจิ้ม รวมทั้ง เครื่องแกง เครื่องประกอบอาหารไทย เปิดเผยถึงความสำเร็จของผลประกอบการไตรมาส 2/2564 ทำสถิติสูงสุดใหม่รายไตรมาสอย่างต่อเนื่องอีกครั้ง
โดยมีกําไรสุทธิ 154.64 ล้านบาท เพิ่มขึ้น 68.23% จากงวดเดียวกันของปีก่อนมีกําไรสุทธิ 91.92 ล้านบาท มีรายได้จากการขายสินค้า 456.40 ล้านบาท เพิ่มขึ้น 34.50% จากงวดเดียวกันของปีก่อนอยู่ที่ 339.34 ล้านบาท เนื่องจากความสำเร็จในการขยายตลาดอย่างต่อเนื่อง โดยเฉพาะยุโรปซึ่งเป็นตลาดหลักของบริษัทฯ และสามารถบริหารการส่งออกและตู้คอนเทนเนอร์ได้
รวมถึงการจัดทำกิจกรรมการตลาดเริ่มเห็นผลมากขึ้น เพื่อสร้างฐานลูกค้าใหม่ ประกอบกับแผนการลงทุนจ่ายค่าแรกเข้า (Listing fee) เพื่อเพิ่มพื้นที่ขายประสบความสำเร็จ ทางด้านต้นทุนสามารถล็อกราคาล่วงหน้า และกำลังการผลิตที่เพิ่มขึ้น ส่งผลให้อัตรากำไรขั้นต้นอยู่ที่ระดับ 46.51% เพิ่มขึ้นจากงวดเดียวกันของปีก่อน และไตรมาสที่ผ่านมา ส่วนอัตรากำไรสุทธิอยู่ที่ 32.12% เพิ่มขึ้นจากงวดเดียวกันของปีก่อนอยู่ที่ 22.76%
ส่งผลให้ภาพรวมผลการดำเนินงานงวดครึ่งปีแรก 2564 มีกําไรสุทธิ 259.49 ล้านบาท เพิ่มขึ้น 86.38% จากงวดเดียวกันของปีก่อนมีกําไรสุทธิ 139.23 ล้านบาท ส่วนรายได้จากการขายสินค้าอยู่ที่ 807.94 ล้านบาท เพิ่มขึ้น 32.06% จากงวดเดียวกันของปีก่อนอยู่ที่ 611.80 ล้านบาท
อย่างไรก็ดี บริษัทฯ ได้คำนึงถึงความปลอดภัย และห่วงใยในสุขภาพของพนักงานทุกคน จึงรณรงค์ให้พนักงานได้รับการฉีดวัคซีนจนครบ 100% เรียบร้อยแล้ว สร้างความปลอดภัยให้องค์กร และสร้างความเชื่อมั่นในการเดินหน้าขยายธุรกิจต่อเนื่อง
“มองผลงานปีนี้เชื่อว่าจะทำ All Time High ได้ หลังภาพรวมไตรมาส 2 ออกมาน่าประทับใจ เนื่องจากยอดขายเติบโต อัตรากำไรขั้นต้นสูงขึ้น และมีอัตราการใช้กำลังการผลิตในระดับสูงที่ระดับ 80% ทำให้เกิด economy of scale รวมถึง ค่าเงินบาทที่อ่อนลงไปเยอะ ก็ส่งผลต่อบริษัทพอสมควร และคาดการณ์ไตรมาส 3 ปีนี้ จะเติบโตมากกว่าไตรมาส 1 ได้ เนื่องจากออเดอร์ในมือที่เห็นตอนนี้ค่อนข้างอยู่ในระดับที่ดี” นายจิตติพร กล่าว
ทั้งนี้ ในงวดไตรมาส 2/2564 บริษัทฯ มียอดขายเป็นสกุลเงินยูโร 3.8% ยอดขายเป็นสกุลเงินดอลลาร์สหรัฐ 17.9% และยอดขายเป็นเงินบาท 78.3%
สำหรับแนวโน้มไตรมาส 3/2564 บริษัทฯ เปิดตัวผลิตภัณฑ์ซอสกัญชงไปยังลูกค้ากลุ่มประเทศในทวีปยุโรป โดยออเดอร์แรกเตรียมส่งออกเดือนกันยายนนี้ มองว่าเป็นสินค้าใหม่ที่ได้รับการตอบรับที่ดี แต่อาจต้องใช้เวลาในการขยายตลาดเพิ่มขึ้น คาดจะเห็นออเดอร์ที่ชัดเจนปี 2565
เพื่อเตรียมพร้อมขยายตลาดกลุ่มซอสอย่างต่อเนื่อง บริษัทฯ มีแผนขยายกำลังการผลิตกลุ่มซอสเพิ่ม 1 ไลน์การผลิต ประมาณการณ์เครื่องจักร 1 ไลน์การผลิต จะสามารถสร้างยอดขายได้ 600 – 700 ล้านบาท/ปี บริเวณพื้นที่โรงงานเดิม โดยวางงบลงทุน 100 ล้านบาท คาดว่าจะแล้วเสร็จกลางปี 2565 ทำให้ XO ขายสินค้ากลุ่มซอสได้เพิ่มขึ้น ซึ่งเป็นกลุ่มที่มีมาร์จิ้นสูงที่สุดในกลุ่มผลิตภัณฑ์ทั้งหมดของบริษัทฯ